TUKIRYHMÄN KOKOUS

Aika		keskiviikko 8.2.2006 klo 9.30 - 11.30

Paikka		KTM, auditorio, Ratakatu 3

Osallistujat	SÄVY; Antti Neimala (pj), Liisa Lundelin-Nuortio, Jonna Sjögrén (siht.)

	EK; Antti Maijala
	KiVi; Antti Ihamäki
	KKK; Leena Linnainmaa
	LVM; Laura Vilkkonen
	MTK; Risto Airikkala
	PT; Ilpo Suoniemi	
	SAK; Matti Viialainen
	STM; Kai Kullaa
	SY; Rauno Vanhanen ja Harri Hietala
	VM; Markku Puumalainen
	VNK; Sirpa Kekkonen
	VTV; Juho Nurminen

1	Kokouksen avaaminen
Puheenjohtaja avasi kokouksen.
2	Hallituksen esitykset vp 2005
Kokoukseen osallistujille oli jaettu etukäteen vuoden 2005 valtiopäivien hallituksen esityksistä tehty analyysi. Analyysistä kävi selvästi ilmi, että hallituksen esityksiin kirjatut yritysvaikutusarvioinnit ovat erittäin suppeita. Lukuisissa hankkeissa yritysvaikutuksia ei ole käsitelty lainkaan.

Analyysin suorittamisesta todettiin, että se kohdistettiin hallituksen esityksiin siitä syystä, että ne ovat säädösvalmistelun perusasiakirja, joihin liittyy nimenomaista ohjeistusta vaikutusten arvioinnista. Näin ollen analyysi oli mahdollista kohdistaa hallituksen esityksiin, toisin kuin esimerkiksi asetusten valmisteluasiakirjoihin. Keskustelussa todettiin kuitenkin, että lakia alemman asteisiin säädöksiin olisi kyllä myös syytä kiinnittää huomiota. 

Arvio haluttiin pitää täysin neutraalina. Esimerkiksi perustelujen riittävyysarviointi ja muukin laadullinen arviointi jätettiin pois. Myöskään yksittäisiä hankkeita tai valmistelijatason toimia ei lähdetty tutkimaan erikseen, vaan analyysikehikkoa käytettiin samanlaisena kaikkien hankkeiden kohdalla.

Kehitysehdotuksena ehdotettiin, että HE-analyysiä olisi hyvä suorittaa eri vuosilta. Todettiin, että aikaisempien vuosien hallituksen esityksiä ei ole suunnitelmissa lähteä tutkimaan, vaikka se olisikin kiinnostavaa trendimuutosten tunnistamiseksi. SÄVY-hanke keskittyy vaikutusarvioinnin edistämiseen ja seuraa samalla sitä, minkälaista kehitystä hankkeen kuluessa tapahtuu.

Analyysistä keskusteltaessa todettiin, että se on vielä osittain kesken. Hankkeet on mm. ”netotettu” eli noin kolmannes kokonaismäärästä on karsittu pois tarkemmasta tarkastelusta yritystoiminnan kannalta vähämerkityksellisinä hankkeina. Analyysi tulee olemaan osa SÄVYn vuosiraporttia, ja siitä tullaan käymään keskusteluja ministeriökohtaisesti. 

Käydyssä keskustelussa esitettiin erinäisiä kysymyksiä ja huomioita sekä säädösvalmistelun erilaisista kulttuureista eri ministeriöissä että analyysin yksityiskohdista. Analyysiä pidettiin yleisesti ottaen tarpeellisina, vaikka sen todettiinkin antavan osittain harhaanjohtavan kuvan todellisesta tilanteesta. Harhaanjohtavuutta syntyy ainakin siitä, että epävirallista yhteydenpitoa ei kirjata hallituksen esitykseen. Perusteluista voi sen vuoksi saada liian suppean kuvan kuulemismenettelyistä. Tämän havainnon todettiin pitävän paikkansa, mutta samalla huomautettiin, että esityksistä ei voi päätellä enempää kuin mitä niihin on dokumentoitu. 

Keskustelun yhtenä selkeänä johtopäätöksenä voidaan katsoa olevan tärkeää, että SÄVY-hanke kannustaa osaltaan käyttämään laajapohjaisia valmisteluelimiä, joissa relevantit sidosryhmät pääsevät osallistumaan suoraan valmisteluprosessiin. Kuulemismenettelyjä pidettiin tärkeinä mutta huomattavasti tehottomampina keinona tuottaa valmistelun tueksi tarvittavaa informaatiota säädösten vaikutuksista. Keskustelussa kiinnitettiin erityistä huomiota siihen, kuinka oikeusministeriö ja työministeriö hyödyntävät muita ministeriöitä aktiivisemmin valmisteluelimen kautta tapahtuvaa valmistelua.
3	Hankkeen tilannekatsaus
SÄVY-hankkeen järjestää lainvalmistelijoille koulutusta vuonna 2006 kahden moduulin verran. 1.moduuli, jonka aiheena on menetelmät, pidetään 15.3.2006. 2. moduulin aiheena on ulkopuolinen arviointi ja sääntelyn vaihtoehdot. Se järjestetään 3.5.2006. Koulutukset on suunnattu nimenomaan lainvalmistelijoille. Koulutustarjonta jatkuu keväällä 2007 EU:n pj-kauden jälkeen. Kahden sovitun koulutustilaisuuden ohjelmat ovat pöytäkirjan liitteenä.
Kokouksessa käytiin pikaisesti läpi SÄVYn pilottihankkeiden tilanteet. Hankkeiden etenemistä voi seurata myös SÄVYn Internet-sivuilta.
SÄVYn ministeriöyhteistyöstä todettiin, että ministeriöiltä pyydettiin syksyllä 2005 hankkeita tuettaviksi, mutta niitä ei saatu kuin muutama. Keskustelu jatkotoimenpiteistä jatkuu yhteyshenkilöiden kanssa. Tavoitteena on edelleen se, että aktiivista vuorovaikutusta ministeriöiden konkreettisten hankkeiden ja SÄVY-hankkeen välillä voitaisiin lisätä. Tämä edellyttäisi tehokkaampaa informaation välitystä ministeriöistä SÄVY-hankkeen suuntaan.
Suomen tuleva EU-puheenjohtajuuskausi vaikuttaa SÄVYnkin toimintaan. Parempi sääntely on yksi pj. kauden horisontaalisista painopisteistä. Vaikutusarviointien osalta keskeistä on komission uusien ohjeiden täytäntöönpano ja vaikutusarviointien käsittely neuvoston työryhmissä. Haasteena on neuvoston puolella myös tehdä vaikutusarviointi merkittävistä muutoksista. Komission vaikutusarviojärjestelmän toimivuus evaluoidaan vuonna 2006.
Esiteltiin UK:n Better Regulation Task Forcen raportti sääntelyn vaihtoehdoista EU-tasolla. Myös SÄVY-hankkeen yhtenä tehtävänä kiinnittää huomioita sääntelyn vaihtoehtoihin, ja EU-tasolla sääntelyn vaihtoehdot ovat myös esillä. Selvitys on saatavilla BRTF:n (nyk. Better Regulation Commission) Internet-sivuilta, ja esityksen kalvot liitetään pöytäkirjan mukaan.
Yrityspaneelijärjestelmää on tavoitteena kokeilla tänä vuonna. Asia viedään vielä esityksenä KTM:n yritysneuvottelukuntaan keskusteltavaksi ja päätettäväksi. MTK:n puolesta todettiin, että järjestö suhtautuu positiivisesti paneelijärjestelmän toteuttamiseen. Vuosiraportin valmistelu on käynnissä. Siihen on pyydetty varsinaisen raportoinnin ohessa asiantuntija-artikkeleita: professori Jaakko Kiander toimittaa artikkelin arviointimenetelmistä, professori Jyrki Tala SÄVYn HE-analyysistä sekä laajemminkin vaikutusten arvioinnista ja johtaja Jukka Ahtela elinkeinoelämän osallistumisesta säädösvalmisteluun vaikuttajana ja informaation tuottajana. Raportti on tarkoitus julkistaa maalis-huhtikuussa ja sen tavoitteena informaation välittäminen ja vaikutusarviointiin motivointi.
4	Muiden ajankohtaisten hankkeiden tiivis tilannekatsaus 
OM:n johdolla ollaan asettamassa työryhmää vaikutusarviointiohjeiden integroimista varten. Ryhmän tarkoituksena on tehdä ehdotus ohjeiden integroimisesta ja virtaviivaistamisesta vuoden 2007 maaliskuuhun mennessä. Erityistä huomioita kiinnitetään myös tuen antamiseen arvioinnin aikana sekä järjestelmän kontrollimekanismien luomiseen. KTM:stä ryhmän jäsenenä ja yhtenä sihteerinä toimii Liisa Lundelin-Nuortio. Tämä projekti tulee olemaan jatkossa SÄVYn keskeisimpiä tehtäviä, ja tukiryhmää tullaan informoimaan hankkeen etenemisestä säännönmukaisesti.
Lainvalmistelun kansliapäällikköryhmästä todettiin, että siitä on annettu loppuraportti. Raportti löytyy VNK:n ja SÄVYn nettisivuilta.
OM:n vetämä SÄKE-ryhmä, jossa ovat mukana kaikki ministeriöt ja eduskunta, on asetettu uudelleen ja sen toimikausi ulottuu 2007 alkupuolelle. Ryhmän tehtävänä on seurata kp-ryhmän raportin etenemistä sekä huolehtia sen täytäntöönpanosta. SÄKE-ryhmä tulee olemaan yksi keskeinen taustaryhmä ohjeistusta ja prosesseja uudistettaessa
Parsa-hankkeesta annetaan huhtikuun loppuun mennessä raportti. Raportti sisältää toimenpidesuosituksia myös vaikutusarvioinnin tehostamisesta. VM:n Laita-hanke on päättynyt. Hankkeesta tulee mietintö ulos kuukauden kuluessa.. Mietinnön sisältämät uudet ohjeet säädösvalmistelun taloudellisten vaikutusten arvioimiseksi on nekin sopeutettava osaksi uudistettavaa kokonaisuutta.

VNK:ssa on meneillään kp-ryhmän raportissa ehdotetun lainvalmistelusuunnitelmanjatkokehittely. Työ kytkeytyy sekä hallituksen politiikkaohjelmien jatkokehityshankkeeseen että hallituksen strategia-asiakirjan kehittämiseen. Tavoitteena on, että hallituksen strategisesti keskeiset prosessit täydentäisivät tehokkaasti ja tarkoituksenmukaisesti toisiaan.
5	Muut asiat
Muita asioita ei ollut.
6	Seuraava kokous
Seuraava kokous pidetään huhtikuun alkupuolella. Kutsut toimitetaan jälleen sähköpostitse.
7	Kokouksen päättäminen
Puheenjohtaja päätti kokouksen.

LIITTEET	Koulutusten ohjelmat (2)
	Kalvot vaihtoehtojen toteuttamisesta EU:ssa
	
JAKELU	Tukiryhmän jäsenet ja varajäsenet	

TIEDOKSI	kansliapäällikkö Erkki Virtanen